钦定古今图书集成/方舆汇编/职方典/第1405卷 > 《游隐山六洞记》胡直
## 钦定古今图书集成/方舆汇编/职方典/第1405卷 > 《游隐山六洞记》胡直

余既游龙隐，则诧于其友合溪子。合溪奋曰：“子不闻
有形游，有神游。苟知神游，则天之寥，地之弘，日月山
川之罗列，与夫草木禽鸟群物之纠纷，何遇非游，奚
必龙隐？”余曰：“富哉子言！然孔子亦尝登泰岱，观吕梁，
乐山乐水，咸有天游存焉，第贵勿溺耳。故游而溺者
非，非游而溺者亦非，奚必不游？”于是至前之日，合溪
子命觞邀游于隐山之六洞。隐山者，唐李白、吴武陵
咸有称述，亦名山也。是晨，西出丽泽门里许，至山下
小亭。宪长桂君、都阃钱君咸来。乃先寻南华洞，洞水
浮碧可鉴。西转北牖洞，历夕阳洞，逾西至嘉莲洞，或
云“石似莲”，又云“昔有水产莲。”折北跻，一石广长如床。
转至白雀洞，末乃穿谽谺入小门，至老君殿，即朝阳
洞也。东对独秀山，上镵石成老君像，左右垂石，仿佛
鹤鹿，咸天造，因共酌赏之。愈北，万石巉㠑，遂南步而
酌于亭，良久，复南走里许，登披云阁。阁据丛石之心，
延览益遥。或曰：“是阁当春花秋月弥佳。”阁内一石立
如树，与群树混。从后北转为石薮，益㟥嵯，状如莲瓣，
如败蕉叶。又《〈寺纵观〉四面之山皆石也》。于是相携下山，
穿红叶林而返。